text: Hurtig indsats forhindrede skovbrand midt i Esbjerg 
  12 juli 2018 kl. 03.49
  En hurtig indsats fra Sydvestjysk Brandvæsen forhindrede onsdag aften en skovbrand midt i Esbjerg i at brede sig. 
  
  Søren Strægaard, vagtchef, Syd- og Sønderjyllands Politi: "Heldigvis var det vindstille - ellers kunne det have udviklet sig til en storbrand i det knastørre skovområde."
  Der blev ved 22.45-tiden slået alarm om høje flammer fra skoven på Gl. Vardevej. Skoven ligger overfor Blue Water Arena og strækker sig over et stort område med mange villaer og huse som naboer. 
  - Brandvæsenet var hurtigt på stedet med et større mandskab og slukningskøretøjer. Heldigvis var det vindstille - ellers kunne det have udviklet sig til en storbrand i det knastørre område, siger vagtchef Søren Strægaard, Syd- og Sønderjyllands Politi, torsdag morgen til TV SYD.
  
  Ved midnatstide var branden slukket. Brandårsagen er ikke umiddelbart kendt. 
  - Det kan være en glød fra et smidt cigaretskod, der har ligget og ulmet. Skovbranden i aftes viser, hvor brandfarlig naturen er lige nu i den aktuelle tørkesituation, understreger vagtchef Søren Strægaard, Syd- og Sønderjyllands Politi.
  
  